Vprašanja glede novega 66.a člena ZDDV-1 

Pojasnilo DURS, št. 4230-3190/2011-2, 18. 4. 2011 

V zvezi z vprašanji glede novega 66.a člena Zakona o davku na dodano vrednost – ZDDV-1 (Uradni list RS, št. 13/11 – UPB3 in 18/11) pojasnjujemo:

1. Kako je z novo ureditvijo v sistemu plačane realizacije? 

Določbe 66.a člena ZDDV-1 glede uveljavljanja odbitka DDV pri neplačanih računih veljajo za davčnega zavezanca, identificiranega za namene DDV, ki uporablja posebno ureditev obračunavanja DDV po plačani realizaciji, vendar le v delu oziroma za transakcije, ki so v skladu s 132. členom tega zakona izključene iz posebne ureditve po plačani realizaciji.

Za davčnega zavezanca, ki uporablja posebno ureditev po plačani realizaciji, v skladu s petim odstavkom 131. člena ZDDV-1 nastane pravica do odbitka DDV na dan, ko izvrši plačilo.

2. Ali določbe 66.a člena veljajo za pavšaliste?

Določbe tega člena ZDDV-1 se nanašajo le na davčne zavezance, identificirane za namene DDV, medtem ko davčni zavezanci – pavšalisti niso identificirani za namene DDV.

3. Glede na to, da so na DDV-O predpisane tri nove rubrike, kdaj bo v zvezi z novim obrazcem spremenjen pravilnik? In kdaj nova shema XML?

Pravilnik o izvajanju Zakona o davku na dodano vrednost – pravilnik (Uradni list RS, št. 141/06, 52/07, 120/07, 21/08, 123/08, 105/09, 27/10, 104/10 in 110/10) v zvezi z dodatnimi polji za podajanje informacije o odbitku DDV po 66.a členu zakona ne bo spremenjen, saj ne gre za spremembo obrazca DDV-O, ki je objavljen v pravilniku. 

Spremenjena XML shema je bila v sistemu eDavki objavljena dne 14. 4. 2011.

4. Ko delamo davčni obračun na primer za mesec marec, upoštevamo plačila dobaviteljem do vključno 15. aprila 2011, tako kot to velja za pobote, ali moramo upoštevati zadnji dan v davčnem obdobju?

Iz vašega vprašanja izhaja, da vas zanima uveljavljanje odbitka DDV oziroma obveznost zmanjšanja odbitka DDV za račun, ki je zapadel v plačilo v mesecu marcu, in ga je davčni zavezanec poravnal šele v mesecu aprilu.

Davčnemu zavezancu odbitka DDV ni treba popravljati oziroma odbitek DDV lahko uveljavlja v obračunu za mesec marec, če je obveznost poravnana do datuma izvedbe pobota, t.j. do vključno 15. 4. 2011. 

Če davčni zavezanec račun plača po roku za prijavo v prvi krog obveznega večstranskega pobota (po 15. 4. 2011) in obveznosti ni prijavil v ta krog pobota, pa mora zmanjšati odbitek DDV oziroma odbitka DDV ne sme uveljavljati.